
R A P O R T

asupra proiectului de Lege  privind aprobarea
 Ordonanţei de urgenţă a Guvernului nr.7/2003 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale
Cu adresa nr.244 din  20 mai 2003,  înregistrată cu nr.31/570 din  7 aprilie  2003 Comisia juridică, de disciplină şi imunităţi a fost sesizată, în vederea dezbaterii,  cu examinarea proiectului de Lege privind aprobarea Ordonanţei de urgenţă a Guvernului nr.7/2003 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale.
Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a luat în dezbatere proiectul de lege, menţionat mai sus, în şedinţa din 20 mai 2003.

Acest proiect de lege a fost adoptat de Senat în şedinţa din 20.03.2003 şi de Camera Deputaţilor în şedinţa din 15.04.2003, iar potrivit prevederilor art. 77 din Constituţie, Legea a fost transmisă spre promulgare Preşedintelui României. 
Ca urmare a cererii de reexaminare formulată de Preşedintele României, în temeiul dispoziţiilor art. 77 alin. (2) din Constituţie, Senatul a adoptat, cu o modificare, proiectul de Lege privind aprobarea Ordonanţei de urgenţă a Guvernului nr.7/2003 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale, în şedinţa din 19 mai 2003.
Obiectul proiectului de lege adoptat de Senat îl constituie prorogarea termenului prevăzut la art. 1 alin (1) din Ordonanţa de urgenţă a Guvernului nr. 121/2001 până la data intrării în vigoare  a noilor reglementări privind regimul juridic al adopţiilor. 
În urma examinării proiectului de lege, a cererii de reexaminare a Preşedintelui României, precum şi a întregii documentaţii, membrii comisiei juridice au hotărât, cu unanimitate de voturi, să propună plenului Camerei Deputaţilor spre dezbatere şi adoptare, proiectul de Lege  privind aprobarea Ordonanţei de urgenţă a Guvernului nr.7/2003 pentru prorogarea termenului prevăzut la art.1 alin.(1) din Ordonanţa de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale, în forma adoptată de Senat.
La lucrările comisiei au fost prezenţi 24 deputaţi din totalul de 25  membri ai comisiei.

În raport de obiectul şi conţinutul său,  proiectul de lege face parte din categoria legilor ordinare.

PREŞEDINTE,

Prof. univ. dr. Ion NEAGU

Expert 
Ivan- Cucu Gabriela-Mihaela
PAGE  
2

